Ο **Τζόζεφ Γκάρντινερ Άμπσολομ Μπάμπρικ** (αγγλικά: *Joseph Gardiner Absolom Bambrick*, 3 Νοεμβρίου 1905 – 13 Οκτωβρίου 1983) ήταν Βορειοϊρλανδός ποδοσφαιριστής που αγωνιζόταν ως κεντρικός επιθετικός την εποχή του Μεσοπολέμου. Αναδείχθηκε σε έναν από τους πιο παραγωγικούς σκόρερ της ιστορίας του ποδοσφαίρου με την IFFHS να τον αναγνωρίζει ως τον τρίτο χρονολογικά κάτοχο του ρεκόρ επίτευξης τερμάτων σε επίσημους αγώνες, όταν ξεπέρασε τον Ούγγρο Ίμρε Σλόσσερ.

Βιογραφία
---------

Ο Μπάμπρικ ήταν εξαιρετικά καλός στο ποδόσφαιρο από την εφηβική του ηλικία και μεγάλωσε ως ένας από τους καλύτερους παίκτες του ποδοσφαίρου νέων του Μπέλφαστ. Στην ηλικία των 20 ετών δούλευε ως εργάτης φυσικού αερίου και έπαιζε ποδόσφαιρο για την Ούλστερ Ρέιντζερς, όταν εντοπίστηκε το ταλέντο του από την Γκλεντόραν στην οποία υπέγραψε τον Μάιο του 1926. Στις 25 Σεπτεμβρίου 1926, σημείωσε έξι γκολ σε έναν αγώνα με αντίπαλο τη Λάρνε και συνέχισε να τα πηγαίνει εξαιρετικά καλά στη συνέχεια αγωνιζόμενος μία σεζόν και σημειώνοντας 44 τέρματα σε 37 εμφανίσεις πριν μετακομίσει στην αντίπαλο Λίνφιλντ του Μπέλφαστ. Αθλητικός, με καλές τοποθετήσεις στη μεγάλη περιοχή και ικανός στο ψηλό παιχνίδι, σημείωσε με την κορυφαία ομάδα της χώρας συνολικά 286 γκολ στο πρωτάθλημα σε μόλις 183 παιχνίδια. Η σεζόν 1927–28 ήταν εξαιρετική για τον Μπάμπρικ, ο οποίος κατάφερε με κάποιο τρόπο να βελτιώσει το εκπληκτικό του ρεκόρ από την προηγούμενη χρονιά και μέχρι το τέλος της σεζόν είχε σκοράρει 81 γκολ. Τη σεζόν 1927–28 σημείωσε 84 τέρματα σε 52 επίσημους αγώνες, επίδοση που ήταν η καλύτερη της ιστορίας μέχρι τότε, ενώ τη σεζόν 1929–30 έφτασε τα 96 σε 56 συναντήσεις, από τα οποία τα 50 στο πρωτάθλημα, και ήταν πρώτος σκόρερ σε όλα τα πρωταθλήματα του κόσμου. Πρώτος σκόρερ στον κόσμο ήταν και την προηγούμενη χρονιά 1928–29 με 43 τέρματα. Συνολικά σημείωσε για τη Λίνφιλντ 524 γκολ σε επίσημους αγώνες σε μόλις οκτώ χρόνια, τερματίζοντας ως κορυφαίος σκόρερ της ιρλανδικού πρωταθλήματος σε τέσσερις αγωνιστικές περιόδους και συμπεριλαμβανομένων και των φιλικών 645.

Στις 24 Δεκεμβρίου 1935 ο Μπάμπρικ υπέγραψε στην αγγλική Τσέλσι κάνοντας το ντεμπούτο του την Ημέρα των Χριστουγέννων απέναντι στην Άστον Βίλα. Σημείωσε το πρώτο του γκολ την επόμενη μέρα επίσης απέναντι στην Άστον. Πέτυχε το γκολ της Τσέλσι στο σημαντικότερο αγώνα της μπροστά σε 82.905 θεατές στην ισοπαλία με 1–1 στο τοπικό ντέρμπι με την Άρσεναλ στις 12 Οκτωβρίου 1935. Συνολικά σημείωσε 38 γκολ σε 66 εμφανίσεις για την πρώτη ομάδα της Τσέλσι, συμπεριλαμβανομένων τεσσάρων χατ τρικ (σε δύο από αυτές τις περιπτώσεις πέτυχε τέσσερα γκολ).

Σταδιακά έχασε τη θέση του στην ομάδα και μεταγράφηκε στη Γουόλσολ τον Ιούλιο του 1938, όπου πέρασε μία χρονιά πριν από το ξέσπασμα του Δευτέρου Παγκοσμίου Πολέμου που οδήγησε στην αποχώρησή του. Επέστρεψε στη Λίνφιλντ ως προπονητής, αλλά η τελευταία ομάδα του αρνήθηκε να τον απελευθερώσει για να μπορέσει να παίξει για τη Λίνφιλντ σε αγώνες κατά τη διάρκεια του πολέμου. Τελικά έπαιξε για τη Λίνφιλντ στην κομητεία Άντριντ Σιλντ το 1943 όταν σκόραρε τα δύο τελευταία του γκολ.

Ο Μπάμπρικ σημείωσε 12 τέρματα σε 11 παιχνίδια για τη Βόρεια Ιρλανδία, συμπεριλαμβανομένων έξι σε παιχνίδι με αντίπαλο την Ουαλία (7–0, 1η Φεβρουαρίου 1930). Αυτό παραμένει ρεκόρ για ένα παίκτη των Βρετανικών Νησιών σε ένα διεθνή αγώνα. Έκανε το ντεμπούτο του στις 22 Οκτωβρίου 1928 σε αγώνα με αντίπαλο την Αγγλία και σημείωσε τα δύο πρώτα του γκολ τον επόμενο Φεβρουάριο σε αγώνα με τη Σκωτία. Με την επίδοση των γκολ κατατάσσεται ως ο τέταρτος (από κοινού) σκόρερ για την Εθνική της Βόρειας Ιρλανδίας. Με 348 τέρματα πρώτης κατηγορίας πρωταθλήματος σε 264 αγώνες είναι ένας από τους ποδοσφαιριστές με την υψηλότερη αναλογία γκολ ανά αγώνα στην ιστορία του αθλήματος. Συνολικά κατά τη διάρκεια της καριέρας του, σημείωσε 404 γκολ σε αγώνες πρωταθλήματος, τουλάχιστον 690 τέρματα σε 578 επίσημους αγώνες, και σχεδόν 1.000 συμπεριλαμβανομένων και των φιλικών.

Στατιστικά στοιχεία επίσημων αγώνων
-----------------------------------

| Ομάδα | Χρονική περίοδος | Αγώνες | Γκολ |
| --- | --- | --- | --- |
| Μπρόντγουεϊ Γιουνάιτεντ | 1925 | 2 | 1 |
| Ούλστερ Ρέιντζερς | 1925–1926 | 14+ | 16 |
| Γκλεντόραν ΦΚ | 1926–1927 | 39 | 44 |
| Λίνφιλντ ΦΚ | 1927–1934, 1939, 1943 | 359 | 524 |
| Τσέλσι ΦΚ | 1934–1938 | 66 | 39 |
| Τσέλσι ΦΚ (αναπλ) | 1936–1938 | 29+ | 23 |
| Γουόλσολ | 1938–1939 | 41 | 20 |
| Βόρεια Ιρλανδία | 1928–1938 | 11 | 12 |
| Επιλογές πρωταθλήματος | 1927–1932 | 12 | 9 |
| Άλλες επιλογές | 1926–1935 | 5 | 2 |
| Σύνολα |  | **578+** | **690** |

Πηγή : RSSSF - Joe Bambrick (2022)

Τίτλοι και διακρίσεις
---------------------

**Λίνφιλντ ΦΚ**

* Πρωτάθλημα Βόρειας Ιρλανδίας (4) : 1929–30, 1931–32, 1933–34, 1934–35
* Κύπελλο Βόρειας Ιρλανδίας (2) : 1929–30, 1933–34

**Ατομικές διακρίσεις**

* Πρώτος σκόρερ πρωταθλήματος Ιρλανδίας (4) : 1926–27 (28 γκολ), 1928–29 (43 γκολ), 1929–30 (50 γκολ), 1932–33 (40 γκολ)
* Πρώτος σκόρερ πρωταθλημάτων του κόσμου (2) : 1928–29, 1929–30

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

Παραπομπές
----------

1. ↑  «Mejores goleadores por promedio». Ανακτήθηκε στις 30 Σεπτεμβρίου 2020.
2. ↑  «FROM STEVE BLOOMER TO CRISTIANO RONALDO». Ανακτήθηκε στις 4 Μαρτίου 2021.
3. ↑  «Joe Bambrick». Ανακτήθηκε στις 16 Φεβρουαρίου 2021.
4. 1 2 3  «JOE BAMBRICK The record-breaking scorer». Ανακτήθηκε στις 16 Φεβρουαρίου 2021.
5. 1 2 3  «Joe Bambrick». Ανακτήθηκε στις 16 Φεβρουαρίου 2021.
6. 1 2  «RSSSF : Prolific Scorers Data». Ανακτήθηκε στις 19 Ιανουαρίου 2024.
7. ↑  «World League Topscorers 1889-2005». Ανακτήθηκε στις 18 Ιανουαρίου 2021.
8. 1 2  «Joe Bambrick - the boy from 'The Village' who scored over 500 goals for Linfield». Αρχειοθετήθηκε από το πρωτότυπο στις 31 Αυγούστου 2022. Ανακτήθηκε στις 16 Φεβρουαρίου 2021.
9. 1 2  «Prolific Scorers Data - Joe Bambrick - Additional Data». Ανακτήθηκε στις 2 Ιουλίου 2022.
10. ↑  «Chelsea FC Player Profile: Joe Bambrick». Ανακτήθηκε στις 13 Φεβρουαρίου 2021.
11. 1 2  «Joseph Bambrick (1905-1983)». Ανακτήθηκε στις 16 Φεβρουαρίου 2021.
12. ↑  «Northern Ireland vs Wales international football match report». Ανακτήθηκε στις 17 Ιανουαρίου 2022.
13. ↑  «ALL-TIME GREATEST NORTHERN IRELAND SQUAD». Ανακτήθηκε στις 20 Φεβρουαρίου 2021.
14. ↑  «How Joe Bambrick became the king of local terrace talk». Ανακτήθηκε στις 19 Μαΐου 2021.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |